2017/0113 (COD)

A BIZOTTSÁG KÖZLEMÉNYE AZ EURÓPAI PARLAMENTNEK



az Európai Unió működéséről szóló szerződés 294. cikkének (6) bekezdése alapján

a gépjárművezető nélkül bérelt járművek közúti árufuvarozásra történő használatáról szóló 2006/1/EK irányelv módosításáról szóló európai parlamenti és tanácsi irányelv elfogadására vonatkozó tanácsi álláspontról

1.Előzmények

A javaslat Európai Parlament, illetve Tanács számára történő megküldésének időpontja (COM(2017) 282 final – 2017/0113 COD dokumentum): 2017. június 6. Az Európai Gazdasági és Szociális Bizottság véleményének időpontja: 2017. december 6. A Régiók Európai Bizottsága véleményének időpontja: 2018. február 1. Az Európai Parlament álláspontjának időpontja (első olvasat): 2019. január 15. A módosított javaslat megküldésének időpontja: 2019. február 22. A Tanács álláspontja elfogadásának időpontja: 2021. december 20.

2.A Bizottság javaslatának célja

A bérelt tehergépjárművek használata (a vállalkozások tulajdonában lévő járművek helyett) javíthatja a források elosztását (pl. nincs szükség nem teljesen kihasznált járműben leköltött tőkére), és növelheti a vállalkozások rugalmasságát és jövedelmezőségét. A javaslat célja a bérelt járművek használatának előmozdítása azáltal, hogy megszüntetik a tagállamok (bizonyos) lehetőségeit a 2006/1/EK irányelv szerinti korlátozások alkalmazására.

A tagállamok jelenleg korlátozhatják a 6 tonna feletti bérelt járművek saját számlás műveletekre történő használatát, és saját területükön korlátozhatják a vállalkozások által a letelepedésük szerinti országon kívül bérbe vett járművek használatát. Mivel az ilyen járművek használata egyes tagállamokban megengedett, másokban azonban nem, az EU-ban jogi széttagoltság áll fenn, ami jogbizonytalanságot teremt. A javaslat egyik célkitűzése az volt, hogy jogbiztonságot teremtsen a bérelt járművek EU-szerte történő használata tekintetében. Egy másik cél az volt, hogy lehetővé váljon a más tagállamban bérelt (és nyilvántartásba vett) járművek használata, különösen a rövid távú, szezonális vagy ideiglenes keresleti csúcsok kielégítése, illetve a hibás vagy megrongálódott járművek kiváltása érdekében.

3.A Tanács álláspontjával kapcsolatos megjegyzések

3.1.A bérlet minimális időtartama

A társjogalkotók számára a legvitatottabb kérdés az volt, hogy a tagállamoknak milyen időtartamra kell engedélyezniük a külföldi rendszámmal rendelkező bérelt járművek használatát a jogszabályaik alapján létrehozott vállalkozások számára. A Tanács álláspontja kétlépcsős megoldáson alapul, amely a bérleti szerződés minimális időtartamát a bérelt járművek nyilvántartásba vételére vonatkozó nemzeti szabályoktól teszi függővé. A tagállamok vagy legfeljebb 30 egymást követő napra engedélyezhetnének a külföldi rendszámtáblával rendelkező bérelt járművek használatát (azon tagállamok esetében, ahol a nyilvántartásba vételre 30 nap vagy annál rövidebb idő áll rendelkezésre), vagy két hónapra (a kevésbé szigorú nyilvántartásba vételi szabályokkal rendelkező tagállamok esetében). Amennyiben egy tagállam úgy dönt, teljes liberalizációra is sor kerülhet (a tagállam vállalkozásai által használt külföldi gépjárművekre egyáltalán nem vonatkozna nyilvántartásba vételi kötelezettség). A Tanács olyan szabályokat is elfogadott, amelyek arra kötelezik az árufuvarozást végző vállalatokat, hogy a bérelt járműveket – a letelepedés helye szerinti tagállamtól eltérő tagállamban bérelt járműveket is – vegyék nyilvántartásba a közúti fuvarozási vállalkozások nemzeti elektronikus nyilvántartásában.

A Bizottság el tudja fogadni ezt a kompromisszumos megoldást, amely tükrözi a bizottsági javaslat azon célkitűzését, hogy a bérelt járművek piacán a jelenlegi irányelvhez képest nagyobb rugalmasságot biztosítson. A tagállamok ezentúl csak a saját vállalkozásaikra vonatkozóan vezethetnek be korlátozásokat, míg a hatályos irányelv korlátozásokat tett lehetővé a külföldi vállalkozások általi gépjárműbérlés tekintetében. A hatályos irányelv értelmében a tagállamok kérhetik a külföldi rendszámtáblával rendelkező bérelt járművek azonnali belföldi nyilvántartásba vételét. A Tanács álláspontja szerint be kell vezetni egy minimális használati időszakot (30 nap), amelyet valamennyi tagállamnak biztosítania kell, és amely alatt nem kérhetik az ilyen járművek nemzeti nyilvántartásba vételét (ami költséges és megterhelő a vállalkozások számára). Az árufuvarozást végző vállalatok azon kötelezettségére vonatkozó rendelkezések, hogy a bérelt járműveket nyilvántartásba vegyék a nemzeti elektronikus nyilvántartásokban, szintén elfogadhatók, mivel lehetővé teszik az ilyen járművek nemzeti hatóságok általi jobb ellenőrzését.

Mivel a megújított irányelv valószínűleg növelni fogja a bérelt járművek használatát, és ezek a járművek gyakran újabbak és környezetbarátabbak, ez a megoldás az uniós éghajlat-politikai célok elérése szempontjából is előnyös.

3.2.A bérbeadás lehetőségének a vállalkozás „rendelkezésére álló” járművek 25 %-ára való korlátozása

A vállalkozás járműállományára vonatkozó minimumküszöböt, amely alatt a vállalkozás letelepedésének helye szerinti tagállam nem korlátozhatja a másik tagállamban bérbe vettt és nyilvántartásba vett járművek használatát, a tanácsi szöveg a következőképpen határozza meg:

„legalább az 1071/2009/EK rendelet 5. cikke (1) bekezdésének g) pontja szerint a vállalkozás rendelkezésére álló tehergépjármű-flotta 25 %-át kell kitennie, mégpedig vagy a bérelt jármű használatát megelőző év december 31-én, vagy azon a napon, amikor a vállalkozás megkezdi a bérelt jármű használatát, a tagállam által meghatározottak szerint.”